Oud maar nog nie koud nie
Ouderdom bekruip mens van agter en kan jou nogal onverhoeds vang. Ek hoor myself sê dat ek nie oud wil wees as ek oud is nie .. ek wil jonk van gees wees, glimlag en die lewe geniet. Hoekom is daar so baie ouer mense wat verkramp word die dag as hulle aftree. Het jy al gekyk na oumense se gesigte.. die mond hoeke hang na die tone toe.. frons tussen die oë. Enige voorstel om iets te doen klink na moeite. Selfsug soos toe jy klein was steek weer kop uit.
Van besig wees tot niks sak soos onweer oor mens. Ek weet ek wil nie ook eendag voel of ek in onbruik is nie. Wat is die geheim om te kan aftree maar tog nog mens te voel?
Elke mens is seker anders.. maar die tema is dieselfde. Kry vir jou in jou jonger dae iets wat jou gedagtes en hande kan besig hou en wat jou passie vir die lewe weer 'n hupstoot gee. Hou jou opsies oop. Dit help nie jy kies net een ding en as omstandighede jou verhoed om dit dan te doen sit jy weer in sak en as.
Begin nou leef! Moenie dink dat jy jou roetines kan verander eendag nie. Leef is die gevoel binne jou wat saligheid bring. Leef is nie eet en sit nie. Leef is dinge ervaar, nuwe goed. Leef is liefde en lag en kuier en omgee vir ander. Leef is omgee vir jouself.